กฎกระทรวงกำหนดลักษณะของงานที่ห้ามผู้จ้างงานจ้างผู้รับงานไปทำที่บ้าน พ.ศ. 2564
ประกาศวันที่ 2021-05-28

content: กฎกระทรวง กำหนดลักษณะของงานที่ห้ามผู้จ้างงานจ้างผู้รับงานไปทำที่บ้าน พ.ศ. ๒๕๖๔
content: อาศัยอำนาจตามความในมาตรา ๔ วรรคหนึ่ง และมาตรา ๒๑ วรรคสอง แห่งพระราชบัญญัติคุ้มครองผู้รับงานไปทำที่บ้าน พ.ศ. ๒๕๕๓ รัฐมนตรีว่าการกระทรวงแรงงานออกกฎกระทรวงไว้ ดังต่อไปนี้
sectionNo: 1
content: ข้อ ๑ ลักษณะของงานเกี่ยวกับความร้อนจัดอันอาจเป็นอันตรายที่ห้ามผู้จ้างงานจ้างผู้รับงานไปทำที่บ้าน ได้แก่ งานเกี่ยวกับความร้อนซึ่งทำให้ระดับความร้อนภายในสถานที่ทำงานที่มีผู้รับงานไปทำที่บ้านทำงานอยู่เกินค่าเฉลี่ยอุณหภูมิเวตบัลบ์โกลบสามสิบสี่องศาเซลเซียส ในช่วงเวลาสองชั่วโมงของการทำงานติดต่อกัน
sectionNo: 2
content: ข้อ ๒ ลักษณะของงานที่อาจกระทบต่อสุขภาพ ความปลอดภัย หรือคุณภาพสิ่งแวดล้อม ที่ห้ามผู้จ้างงานจ้างผู้รับงานไปทำที่บ้าน ได้แก่ (๑) งานเกี่ยวกับเลื่อยสายพาน (๒) งานที่ก่อให้เกิดเสียงดังที่ผู้รับงานไปทำที่บ้านต้องสัมผัสระดับเสียงเฉลี่ยตลอดระยะเวลาการทำงานแปดชั่วโมงเกินกว่าแปดสิบห้าเดซิเบลเอ
content: ให้ไว้ ณ วันที่ ๓๐ เมษายน พ.ศ. ๒๕๖๔ สุชาติ ชมกลิ่น รัฐมนตรีว่าการกระทรวงแรงงาน
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๑ วรรคสอง แห่งพระราชบัญญัติคุ้มครองผู้รับงานไปทำที่บ้าน พ.ศ. ๒๕๕๓ บัญญัติให้ลักษณะหรือประเภทของงานตามมาตรา ๒๑ (๓) หรือ (๔) ให้เป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้